પરંતુ આપણે અહીં વાત કરવી છે ખરેખર લખનારાઓની, પેનના પ્રેમીઓની. એવું કહેવાય છે કે ‘પેન ઇઝ માઇટિયર ધેન સ્વોર્ડ’ અર્થાત્ કલમની તાકાત તલવાર કરતાં પણ અધિક છે અને એનાં સંખ્યાબંધ ઉદાહરણો પણ મોજૂદ છે. કલમ ચલાવનાર વિદ્વાન સર્વત્ર પૂજાય છે એવું આપણા સુભાષિતોમાં કહેવાયું છે. આ કલમ અને એના થકી જીવનારા લેખકો કોઈક જુદી જ માટીના ઘડાયેલા હોય છે. ‘જય જય ગરવી ગુજરાત’ના ગૌરવશાળી રચયિતા અને આપણી ભાષાના શક્તિશાળી લેખક ‘નર્મદ’ કલમને ખોળે માથું મૂકી આજીવન ખુમારીથી જીવ્યા હતા. નર્મદની કલમ એવી ચાલતી કે એના ઝપાટે ભલભલા ચડી જતા. અંધશ્રદ્ધા, વહેમ, સામાજિક નબળાઈઓ ઉપરનો તેનો પુણ્યપ્રકોપ, દેશપ્રેમ અને જુસ્સો નર્મદને અલગ ગરિમા આપે છે. કલમ માટે, કવિતા માટે કે શબ્દ માટે એ જીવનભર ઝઝૂમ્યો હતો અને સાચા અર્થમાં એ શબ્દનો બંદો હતો, ચાહક હતો.